钦定古今图书集成/理学汇编/学行典/第172卷 > 何瑭
## 钦定古今图书集成/理学汇编/学行典/第172卷 > 何瑭

按《明外史何瑭传》：“瑭字粹夫，武陟人。年七岁，见家有
佛像，抗言请去之。十九，读许衡、薛瑄遗书，辄欣然忘
寝食。弘治十五年，成进士，选庶吉士。阁试《克己复礼
为仁论》，有曰：‘仁者人也。礼则人之元气，而己则见侵
于风寒暑湿者也。人能无为邪气所胜，则元气复，元
气复而其人成矣’。”识者谓与伊川颜子所好何学论
相同。刘瑾窃政，一日赠翰林院扇，有入而拜见者，瑭
时官修撰，独长揖。瑾怒，不以赠。受赠者复拜谢，瑭正
色曰：“何仆仆也。”瑾大怒，诘其姓名，瑭直前应曰：“修撰
何。”瑭知必不为瑾所容，乃累疏致仕。后瑾诛，复官，以
经筵触忌讳，谪开州同知。修黄陵冈堤成，晋东昌府
同知，乞归。嘉靖初，起山西提学副使，以父忧不赴。服
阕，起提学浙江。敦本尚实，士气丕变。未几，晋南京太
常少卿，与湛若水等修明古太学之法，学者翕然宗
之。历工、户、礼三部侍郎，晋南京右都御史，未几，致仕。
是时，王守仁以道学名于时，瑭独默如。尝言：“陆九渊、
杨简之学，流入禅宗，充塞仁义。后学未得游、夏十一，
而议论即过颜、曾，此吾道大害也。”里居十馀年，教子
姓以孝弟忠信，一介必严。两执亲丧，皆哀毁。后谥“文
定。”所著《阴阳律吕》《儒学管见》《柏斋集》二十卷，皆行于
世。